Broj: 711-I-335-P-259-18/21-06-11

Zagreb, 15. siječnja 2021.g.

**Povjerenstvo za odlučivanje o sukobu interesa** (u daljnjem tekstu: Povjerenstvo), u sastavu Nataše Novaković kao predsjednice Povjerenstva te Tončice Božić, Davorina Ivanjeka, Aleksandre Jozić-Ileković i Tatijane Vučetić kao članova Povjerenstva, na temelju članka 30. stavka 1. podstavka 1. Zakona o sprječavanju sukoba interesa („Narodne novine“ broj 26/11., 12/12., 126/12., 48/13., 57/15. i 98/19., u daljnjem tekstu: ZSSI), **u predmetu dužnosnika Ante Vranješa, člana uprave društva JADROLINIJA do 4. prosinca 2018.g.**, na 111. sjednici, održanoj 15. siječnja 2021.g., donosi sljedeću:

**ODLUKU**

1. **Pokreće se postupak za odlučivanje o sukobu interesa protiv dužnosnika Ante Vranješa, člana Uprave društva JADROLINIJA do 4. prosinca 2018.g., zbog moguće povrede članka 14. stavka 1. ZSSI-a, koja proizlazi iz istovremenog obnašanja navedene dužnosti i obavljanja funkcije člana Nadzornog odbora trgovačkog društva Novi list d.d. od stupanja na dužnost 11. rujna 2017.g. do prestanaka obnašanja navedene dužnosti 4. prosinca 2018.g., kao i članka 14. stavka 1. ZSSI-a u vezi s člankom 20. stavkom 3. ZSSI-a, koja proizlazi iz obavljanja funkcije člana Nadzornog odbora trgovačkog društva Novi list d.d. u razdoblju dvanaest mjeseci od prestanka obnašanja dužnosti člana Uprave društva JADROLINIJA i to od 4. prosinca 2018.g. do 4. rujna 2019.g.**
2. **Postupak za odlučivanje o sukobu interesa protiv dužnosnika Ante Vranješa, člana Uprave društva JADROLINIJA do 4. prosinca 2018.g., povodom okolnosti poslovnih odnosa između društva JADROLINIJA i trgovačkih društava BKS Bank d.d. i Novi list d.d., neće se pokrenuti, s obzirom da iz prikupljenih podataka i dokumentacije ne proizlazi da je u postupanju navedenog dužnosnika došlo do moguće povrede odredbi ZSSI-a.**

1. **Poziva se dužnosnik Ante Vranješ da, u roku od 15 dana od dana primitka ove odluke, dostavi Povjerenstvu očitovanje na razloge pokretanja ovog postupka te na ostale navode iz obrazloženja ove odluke.**

Obrazloženje

Protiv dužnosnika Ante Vranješa, člana Uprave društva JADROLINIJA, podnesena je anonimna prijava mogućeg sukoba interesa koja je u knjizi ulazne pošte Povjerenstva zaprimljena pod brojem: 711-U-2434-P-259/18-1-2 dana 10. kolovoza 2018.g. i povodom koje je otvoren predmet broj P-259/18.

Člankom 3. stavkom 1. podstavkom 37. ZSSI-a propisano je da su predsjednici i članovi uprava trgovačkih društava koja su u većinskom državnom vlasništvu dužnosnici u smislu odredbi ZSSI-a. Uvidom u Registar dužnosnika koje ustrojava i vodi Povjerenstvo utvrđeno je da je Ante Vranješ obnašao dužnost člana Uprave društva JADROLINIJA od 11. rujna 2017.g. do 4. prosinca 2018.g. Stoga je Ante Vranješ, povodom obnašanja navedene dužnosti, obvezan postupati sukladno odredbama ZSSI-a.

Člankom 39. stavkom 1. ZSSI-a propisano je da Povjerenstvo može pokrenuti postupak iz svoje nadležnosti na temelju svoje odluke, povodom vjerodostojne, osnovane i neanonimne prijave ili u slučajevima kada raspolaže saznanjima o mogućem sukobu interesa dužnosnika. O pokretanju ili nepokretanju postupka Povjerenstvo donosi pisanu Odluku.

Podnositelj u prijavi navodi kako dužnosnik Ante Vranješ obnaša dužnost člana Uprave JADROLINIJA, gdje je među ostalim zadužen za financije. Dužnosnik kao osoba zadužena za financije sklapa ugovore sa svojim bivšim poslodavcem BKS BANK d.d. u kojoj se oročuju sredstva JADROLINIJE. U prijavi se dalje navodi kako dužnosnik Ante Vranješ obnaša i funkciju člana Nadzornog odbora novina Novi List, kojima kao član Uprave JADROLINIJA plaća oglase i razna sponzorstva.

Povjerenstvo je u svrhu stjecanja vlastitih saznanja te donošenja odluke o tome postoje li okolnosti koje ukazuju na moguću povredu odredbi ZSSI-a izvršilo uvid u javno dostupne podatke te zatražilo očitovanje društva JADROLINIJA i drugih nadležnih tijela.

Uvidom u Izvješće o imovinskom stanju dužnosnika koje je dužnosnik Ante Vranješ podnio Povjerenstvu dana 11. listopada 2017.g. povodom stupanja na dužnost, utvrđeno je kako je u rubrici „podaci o poslovima koje je dužnosnik obavljao 12 mjeseci prije stupanja na dužnost“ dužnosnik naveo kako je u razdoblju od 2011.g. do 10. rujna 2017.g., kada je stupio na dužnost člana Uprave društva JADROLINIJA, obavljao poslove voditelja u BKS Bank AG.

U podacima sudskog registra Trgovačkog suda u Rijeci. Pod MBS: 040036881 upisano je trgovačko društvo JADROLINIJA, društvo za linijski pomorski prijevoz putnika i tereta, OIB: 38453148181, sa sjedištem u Rijeci. Kao jedan od osoba ovlaštenih za zastupanje društva bio je upisan dužnosnik Ante Vranješ, član uprave, zastupa društvo skupno, sa danom 11. rujna 2017.g. temeljem odluke od 6. rujna 2017.g., a prestao biti član uprave temeljem odluke od 4. prosinca 2018.g.

Povjerenstvo je izvršilo uvid u podatke iz sudskog registra Trgovačkog suda u Rijeci. Pod MBS: 040000340 upisano je trgovačko društvo NOVI LIST d.d., OIB: 44110106406, sa sjedištem u Rijeci. Kao jedan od članova nadzornog odbora bio je upisan dužnosnik Ante Vranješ, kao član Nadzornog odbora temeljem odluke od 10. kolovoza 2016.g., a prestao biti član nadzornog odbora temeljem odluke od 8. kolovoza 2019.g. s danom 4. rujna 2019.g.

Povjerenstvo je od JADROLINIJE zatražilo očitovanje je li navedeno društvo stupalo u poslovni odnos sa trgovačkim društvom BKS Bank AG te, ukoliko jest, u čemu se taj poslovni odnos (odnosi) sastoji i kada je nastao. Navedeno društvo pozvano je i na očitovanje je li donosilo interne akte, odluke ili sl. kojima je svojim zaposlenicima nalagala ili sugerirala otvaranje i korištenje bankovnih računa u Kreditnoj instituciji BKS Bank AG, kao i očitovanje je li društvo JADROLINIJA u poslovnom odnosu sa trgovačkim društvom NOVI LIST d.d., te, ukoliko jest, u čemu se taj poslovni odnos (odnosi) sastoji, kada je nastao i tko je donio odluku za stupanje u poslovni odnos.

JADROLINIJA je dana 9. listopada 2018.g. Povjerenstvu dostavila očitovanje u kojem se navodi da je u periodu mandata Ante Vranješa Društvo nastavilo sa suradnjom s više postojećih banaka pa tako i BKS Bank AG. S obzirom da je BKS Bank AG Društvu ponudila značajno više kamatne stope na deponirana sredstva od svih ostalih kreditnih institucija bilo je racionalno nastaviti suradnju s BKS Bank AG, i to baš u dijelu pasivnih kamatnih stopa (pologa sredstava) dok se kod potreba za financiranjem Društvo okrenulo drugim financijskim institucijama. Društvo je tako iznos od …………………. uz valutnu klauzulu u EUR prebacilo na račun otvoren kod BKS Bank AG, gdje je ugovorena kamata od ………. (bespenalni prekid depozita u bilo kojem trenutku uz obračun kamatne stope od ………). Društvo na računu otvorenom kod BKS Bank AG na dan 02.10.2018. ima iznos od ………………… ……………………… položeno kao a vista, uz primjenu posebnih kamatnih stopa na ta sredstava. Društvo je 7.09.2018. izradilo i ostalim članovima Uprave predstavilo Operativni plan alokacije viška likvidnosti gdje je napravljena detaljna analiza tržišnih uvjeta za oročenje i koja potvrđuje kako su odluke o suradnji s BKS Bank AG napravljene u korist Društva. Po logici koja je navedena u Operativnom planu Služba riznice i postupa već dulji period. Uz očitovanje je dostavljena i relevantna dokumentacija.

U očitovanju se dalje navodi kako je suradnja s BKS Bank AG započela dana 14.04. 2014.godine, a suradnju je inicirao tadašnji član Uprave čiji mandat je istekao 10.09.2017.g. U periodu mandata spomenutog člana Uprave Društva realizirani su sljedeći pravni poslovi: otvoren je transakcijski račun, potpisana su dva Ugovora o kratkoročnom revolving kreditu, potpisan je ugovor o nenamjenski oročenom depozitu, dio platnog prometa vršen je preko računa otvorenog kod BKS Bank.

U odnosu na poslovne odnose s Novi list d.d. u očitovanju se navodi kako JADROLINIJA ima povremene poslovne aranžmane s društvom Novi list d.d. U očitovanju se navodi kako je dužnosnik Ante Vranješ 6.09.2018.godine podnio neopozivu ostavku na mjesto člana Nadzornog odbora društva Novi list d.d. te da nikada nije predložio niti jedan pravni posao koji bi bio sklopljen s društvom Novi list d.d. Suradnja Društva s Novim listom d.d. u potpunosti je u ingerenciji Službe korporativnih komunikacija i nabave i jedini aranžman o suradnju o kojemu je dužnosnik Ante Vranješ bio obaviješten je sponzorstvo konferencije „Razvoj otoka" budući da je navedeno bilo predmetno rasprave na sjednici Uprave. Sve ostale aranžmane ugovarao je sam ……………. ili zaposlenici u hijerarhiji odgovorni direktno navedenom kolegi iz Službe korporativnih komunikacija i nabave i o navedenom ostali članovi Uprave nisu bili ni obaviješteni ni konzultirani.

Iz dostavljene dokumentacije razvidno je kako je Ugovor o otvaranju transakcijskog računa kod BKS Bank AG, Ugovor o revolving kreditu za br. kreditnog računa ……., Ugovor o revolving kreditu za br. kreditnog računa …………….. i Ugovor o oročenom depozitu br. ……. …………… sklopila ranija Uprava društva JADROLINIJA, prije nego je dužnosnik Ante Vranješ započeo s obnašanjem dužnosti u navedenom društvu.

Uz dostavljenu dokumentaciju dostavljen je i dokument „Operativni plan alokacije viška likvidnosti do 31. prosinca 2018.g., kojeg je izradio Sektor kontrolinga financijskih i računovodstvenih poslova JADROLINIJE, u kojem se navodi kako se prinos na višak likvidnosti u najvećoj mjeri ostvaruje kroz pasivnu kamatu na a vista, kroz oročeni depozit u BKS Banci. Dokument sadrži podatke ponuda za depozite a vista zatraženih od osam kreditnih institucija, među kojima BKS banka ima najvišu ponuđenu kamatnu stopu. Dokumentom se predlaže alokacija sredstava društva kako je opisano u zaključku dokumenta.

Dokumentaciji prileži i prepiska rukovoditelja nabavne službe, rukovoditelja korporativnih komunikacija i marketinga i članova uprave, vezana za fakture plaćene društvu Novi list d.d. za usluge u 2018.g. Iz iste je razvidno kako sukladno „Pravilniku za nabavu robe i usluga procijenjene vrijednosti do 200.000,00 kuna i nabavu radova procijenjene vrijednosti do 500.000,00 kuna", za nabavu robe, usluga i radova procijenjene vrijednosti nabave do 20.000,00 kuna se ne primjenjuju postupci uređeni Pravilnikom nego se ispostavljaju narudžbenice ponuditelju temeljem dobivene ponude. Pojedini oglas odnosno reklama Jadrolinije, koji najčešće ne iznosi iznad 20 000 kuna po projektu, nije kategorija predmeta za Upravu, već Rukovoditelj službe za korporativne komunikacije stoji iza svakog naručenog posla, a sve u cilju stvaranja bolje reputacije Društva i reklamiranja usluga i djelatnosti Jadrolinije. Sve odluke i poslovne projekte rukovoditelj izvršava u suradnji s ostalim sektorima te s Predsjednikom Uprave kao neposredno nadređenim i odgovornim za komunikacije i marketing Jadrolinije.

Člankom 14. stavkom 1. ZSSI-a propisano je da dužnosnici ne mogu biti članovi upravnih tijela i nadzornih odbora trgovačkih društava, upravnih vijeća ustanova, odnosno nadzornih odbora izvanproračunskih fondova niti obavljati poslove upravljanja u poslovnim subjektima.

Člankom 20. stavkom 3. ZSSI-a propisano je da obveze koje za dužnosnika proizlaze iz članka 7., 8., 9., 14. i 17. navedenog Zakona počinju danom stupanja na dužnost i traju dvanaest mjeseci od dana prestanka obnašanja dužnosti.

Slijedom gore navedenog, iz prikupljenih podataka i dokumentacije Povjerenstvo je steklo saznanja koja upućuju na okolnost da je dužnosnik Ante Vranješ istovremeno uz obnašanje dužnosti člana Uprave društva JADROLINIJA obavljao i funkciju člana Nadzornog odbora trgovačkog društva Novi list d.d. i to od stupanja na dužnost 11. rujna 2017.g. do prestanaka obnašanja navedene dužnosti 4. prosinca 2018.g., kao i u razdoblju dvanaest mjeseci od prestanka obnašanja dužnosti člana Uprave društva JADROLINIJA i to od 4. prosinca 2018.g. do 4. rujna 2019.g., što upućuje na povredu članka 14. stavka 1. ZSSI-a u vezi s člankom 20. stavkom 3. ZSSI-a te je Povjerenstvo donijelo odluku kao u točki I. izreke ove odluke.

U odnosu na okolnosti poslovnih odnosa JADROLINIJE s trgovačkim društvom BKS BANK d.d. utvrđeno je kako je većina poslovnih odnosa (ugovora) nastalo prije nego što je dužnosnik Ante Vranješ stupio na dužnost člana Uprave društva JADROLINIJA, kao i da je odluci o oročenju sredstava, koja se navodi u prijavi, prethodila detaljna analiza tržišta kapitala, iz koje nije razvidno da bi navedeni poslovni subjekt na bilo koji način bio stavljen u povlašteni položaj, odnosno da bi isto bilo na štetu društva JADROLINIJA. U pogledu poslovnih odnosa s Novi list d.d. utvrđeno je kako su navedeni poslovi u ingerenciji Službe korporativnih komunikacija i nabave društva te da dužnosnik u istima nije sudjelovao na način koji bi ukazivao na moguću povredu odredbi ZSSI-a. Stoga je donesena Odluka kao u točki II. izreke.

Sukladno članku 39. stavku 3. ZSSI-a, poziva se dužnosnik da u roku od 15 dana od dana primitka ove odluke, dostavi Povjerenstvu pisano očitovanje u odnosu na razlog pokretanja ovog postupka i na ostale navode iz obrazloženja koji se odnose na točku I. odluke.

Slijedom svega navedenog, Povjerenstvo je donijelo odluku kao što je navedeno u izreci ovog akta.

PREDSJEDNICA POVJERENSTVA

Nataša Novaković, dipl. iur.

Dostaviti:

1. Dužnosnik Ante Vranješ, osobnom dostavom
2. Objava na internetskoj stranici Povjerenstva
3. Pismohrana